**Likumprojekta “Grozījumi likumā “Par policiju””** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi likumā “Par policiju”” (turpmāk – likumprojekts) ir izstrādāts lai:  1. nodrošinātu, ka gadījumos, kad pastāv tūlītēji draudi, ka persona, kas atrodas mājoklī vai tā tuvumā, var nodarīt kaitējumu aizsargājamās personas dzīvībai, brīvībai vai veselībai, policija bez aizsargājamās personas rakstveida pieteikuma pieņem lēmumu, kas nodrošina personas, kas rada draudus, un aizsargājamās personas nošķiršanu;  2. īstenotu Eiropas Parlamenta un Padomes 2019. gada 20. maija Regulas (ES) 2019/818, ar ko izveido satvaru ES informācijas sistēmu sadarbspējai policijas un tiesu iestāžu sadarbības, patvēruma un migrācijas jomā un groza Regulas (ES) 2018/1726, (ES) 2018/1862 un (ES) 2019/816 (turpmāk – Regula 2019/818) un Eiropas Parlamenta un Padomes 2019. gada 20. maija Regulu (ES) 2019/817, ar ko izveido satvaru ES informācijas sistēmu sadarbspējai robežu un vīzu jomā un groza Eiropas Parlamenta un Padomes Regulas (EK) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 un (ES) 2018/1861 un Padomes Lēmumus 2004/512/EK un 2008/633/TI (turpmāk – Regula 2019/817), prasības;  3. nodrošinātu likuma “Par policiju” atbilstību Administratīvās atbildības likumam (pieņemts 2018. gada 25. oktobrī, stājās spēkā 2020. gada 1. jūlijā).  Likumprojekts stāsies spēkā nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta 2020. gada 28. jūlija sēdes protokola Nr. 46 10.§, kurā Iekšlietu ministrijai sadarbībā ar Tieslietu ministriju un Labklājības ministriju dots uzdevums līdz 2021. gada 1. jūlijam veikt grozījumus attiecīgajos normatīvajos aktos, lai nodrošinātu, ka gadījumos, kad pastāv tūlītēji draudi, ka persona, kas atrodas mājoklī vai tā tuvumā, var nodarīt kaitējumu aizsargājamās personas dzīvībai, brīvībai vai veselībai, policija bez aizsargājamās personas rakstveida pieteikuma pieņem lēmumu, kas nodrošina personas, kas rada draudus, un aizsargājamās personas nošķiršanu.  2. Regula 2019/818 un Regula 2019/817. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.** Fiziskās un psiholoģiskās integritātes, kā arī brīvība ir katra indivīda pamattiesības, kuras valstij ir pienākums aizsargāt. Eiropas Savienības Pamattiesību hartas 2. un 6. pantā reglamentēts, ka ikvienam ir tiesības uz dzīvību, brīvību un drošību. Attiecīgi arī Latvijas Republikas Satversmes 89. un 111. pantā noteikts, ka valsts atzīst un aizsargā cilvēka pamattiesības saskaņā ar Satversmi, likumiem un Latvijas Republikai saistošiem starptautiskajiem līgumiem un aizsargā cilvēku veselību, kā arī garantē ikvienam medicīniskās palīdzības minimumu. Tāpat Latvijas Republikas Satversmes 94. pants paredz, ka ikvienam ir tiesības uz brīvību un personas neaizskaramību un nevienam nedrīkst atņemt vai ierobežot brīvību citādi kā tikai saskaņā ar likumu. Savukārt 95. pants noteic, ka valsts aizsargā cilvēka godu un cieņu. Spīdzināšana, citāda cietsirdīga vai cieņu pazemojoša izturēšanās pret cilvēku ir aizliegta. Latvijas Republikas Satversmes 96. pants noteic, ka ikvienam ir tiesības uz privātās dzīves, mājokļa un korespondences neaizskaramību. Cilvēka pamattiesību aizsardzības pienākums ir vispārējs un pieprasa valsts aktīvu rīcību divos virzienos. Viens no tiem ir prevencija. Valstij ir jāaizsargā cilvēki, nepieļaujot, ka viņu tiesības tiek aizskartas, proti, tai ir pienākums veikt pasākumus, kas ļautu nākotnē novērst šos aizskārumus. Otrs virziens ir saistīts ar valstī pastāvošo juridiskās atbildības sistēmu, kas ir vērsta uz pagātni – valstij ir pienākums reaģēt situācijās, kad jau ir izdarīts noziedzīgs nodarījums.  2014. gada 31. martā stājās spēkā grozījumi Civilprocesa likumā, likumā “Par policiju”, Bērnu tiesību aizsardzības likumā, Bāriņtiesu likumā. Ar minētajiem likumu grozījumiem tika ieviests pagaidu aizsardzības pret vardarbību institūts. Minētais regulējums paredz no vardarbības un vajāšanas cietušajām personām iespēju pēc savas iniciatīvas vērsties tiesā, tajā skaitā ar policijas starpniecību, un lūgt tiesu noteikt ierobežojumus vardarbīgajai personai. Vienlaikus ar šiem grozījumiem policijas darbinieka tiesības tika papildinātas ar tiesību pieņemt policijas lēmumu par nošķiršanu.  Saskaņā ar likuma “Par policiju” 12. panta pirmās daļas 10.1 punktu policijas darbiniekam, pildot viņam uzliktos pienākumus atbilstoši dienesta kompetencei, ir tiesības, ja pastāv tūlītēji draudi, ka persona, kas atrodas mājoklī vai tā tuvumā, var nodarīt kaitējumu šajā mājoklī dzīvojošas personas (turpmāk – aizsargājamā persona) dzīvībai, brīvībai vai veselībai, uz rakstveida pieteikuma pamata pieņemt lēmumu, kas uzliek par pienākumu pilngadīgai personai, kura rada draudus, atstāt mājokli, kur pastāvīgi dzīvo aizsargājamā persona, neatgriezties un neuzturēties šajā mājoklī vai tā tuvumā (turpmāk – policijas lēmums par nošķiršanu) tuvāk par lēmumā noteikto attālumu uz laiku līdz astoņām dienām no lēmuma pieņemšanas brīža. Ņemot vērā minēto, šobrīd policijas darbinieks var pieņemt policijas lēmumu par nošķiršanu tikai uz aizsargājamās personas rakstveida pieteikuma pamata.  Praksē bieži vērojami gadījumi, kad, policijas darbinieki, reaģējot uz ģimenes konfliktiem, acīmredzami konstatē tūlītēju vardarbības draudu risku, tomēr nav tiesīgi pieņemt policijas lēmumu par nošķiršanu tikai tāpēc, ka aizsargājamā persona atsakās no pieteikuma iesniegšanas policijai.  Saskaņā ar likuma “Par policiju” [12. panta](https://likumi.lv/ta/id/67957-par-policiju#p12) sesto daļu, 12.1 panta devīto daļu un [Civilprocesa likuma](https://likumi.lv/ta/id/50500-civilprocesa-likums) [250.46 panta](https://likumi.lv/ta/id/50500-civilprocesa-likums#p250.46) pirmo daļu un [250.56 panta](https://likumi.lv/ta/id/50500-civilprocesa-likums#p250.56) otro daļu ir izdoti Ministru kabineta 2014. gada 25. marta noteikumi Nr. 161 “Kārtība, kādā novērš vardarbības draudus un nodrošina pagaidu aizsardzību pret vardarbību” (turpmāk – noteikumi Nr. 161).  Noteikumos Nr. 161 2020. gada 1. augustā stājās spēkā grozījumi, nosakot policijas darbiniekiem vienotu regulējumu, rīcībai vardarbības ģimenē gadījumos, kas paredz, ka policijas darbiniekam ierodoties notikuma vietā, jānoskaidro notikuma apstākļi un jāsagatavo detalizēts Ziņojums par notikumu. Ziņojumā par notikumu tiek iekļauta informācija, kas palīdz ne tikai vispusīgi aprakstīt notikušo, runājot atsevišķi ar katru no iesaistītām pusēm, bet arī fiksēt pazīmes, kas norāda uz iespējamu tūlītēju vardarbības draudu risku.  Ņemot vērā, ka policijas darbinieks Ziņojumā par notikumu detalizēti apraksta notikuma vietā konstatēto, kā arī informāciju, ko aizsargājamā persona sniegusi aptaujā, kā arī norāda uz citiem pierādījumiem par iespējamo vardarbību, uzskatāms, ka tas ir pietiekams informācijas apjoms, lai izvērtētu, vai persona, kas rada draudus, varētu nodarīt kaitējumu aizsargājamās personas dzīvībai, brīvībai vai veselībai (vardarbības draudu risks) un vai pastāv tūlītēji draudi (noteikumu Nr. 161 4.3. apakšpunkts). Lai novērstu gadījumus, kad pastāv tūlītējs vardarbības draudu risks, bet policijas darbinieks nav tiesīgs nošķirt personu, kas rada draudus, jo aizsargājamā persona atsakās iesniegt pieteikumu policijas lēmuma par nošķiršanu pieņemšanai, ir nepieciešams paredzēt policijas darbiniekam tiesības pieņemt policijas lēmumu par nošķiršanu bez aizsargājamās personas rakstveida pieteikuma. Ņemot vērā minēto, izstrādāts likumprojekts un likumprojekta 2. panta ceturtā daļa paredz izslēgt no likuma “Par policiju” 12. panta pirmās daļas 10.1 punkta vārdus “uz rakstveida pieteikuma pamata”, kas turpmāk policijas darbiniekam dos tiesības pieņemt policijas lēmumu par nošķiršanu, pamatojoties uz vardarbības draudu riska izvērtējumu, bez aizsargājamās personas rakstveida pieteikuma.  Savukārt likumprojekta 3. pants nepieciešams, jo šobrīd likuma “Par policiju” 12.1 panta pirmās daļas 5. punkts nosaka, ka policijas lēmumā par nošķiršanu norāda aizsargājamās personas vai tās likumiskā pārstāvja pieteikuma policijai īsu saturu, taču ņemot vērā, ka likumprojekts paredz atteikties no aizsargājamās personas rakstveida pieteikuma policijas lēmuma par nošķiršanu pieņemšanai, un policijas lēmumu par nošķiršanu pieņemt, pamatojoties uz konstatēto informāciju notikuma vietā (vardarbības draudu riska izvērtējumu), likuma “Par policiju” 12. 1 panta pirmās daļas 5. punkts ir jāizsaka jaunā redakcijā, paredzot, ka turpmāk policijas lēmumā par nošķiršanu norāda vardarbības draudu riska izvērtējumu, tas ir informācijas kopumu, kas norāda par tūlītēju vardarbības draudu pastāvēšanu, ņemot vērā Ziņojumā par notikumu iekļauto aizsargājamās personas aptauju un citus pierādījumus par iespējamo vardarbību (Noteikumu Nr. 161 4.1.8. un 4.1.9. apakšpunkts).  Tādējādi likumprojekta 3. pants paredz, ka likuma “Par policiju” 12.1 panta pirmās daļas 5. punkts ir izsakāms jaunā redakcijā, paredzot, ka turpmāk policijas lēmumā par nošķiršanu norādāms vardarbības draudu riska izvērtējums.  **2.** Likuma “Par policiju” 1. pants noteic, ka policijas pienākums ir aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem. Savukārt likuma “Par policiju” 3. panta pirmajā daļā noteikti policijas uzdevumi – garantēt personu un sabiedrības drošību; novērst noziedzīgus nodarījumus un citus likumpārkāpumus; atklāt noziedzīgus nodarījumus, meklēt personas, kas izdarījušas noziedzīgus nodarījumus; likumā “Par policiju” paredzētajā kārtībā sniegt palīdzību iestādēm, privātpersonām un personu apvienībām to tiesību aizsardzībā un ar likumu noteikto pienākumu realizācijā; savas kompetences ietvaros izpildīt administratīvos sodus un kriminālsodus.  Likuma “Par policiju” 10. panta pirmās daļas 1., 2. un 4. punkts noteic, ka saskaņā ar policijai noteiktajiem uzdevumiem policijas darbinieka pamatpienākumi atbilstoši dienesta kompetencei ir:  1) nodrošināt kārtību uz ceļiem, ielās, laukumos, parkos, sabiedriskā transporta līdzekļos, lidostās, ostās, stacijās un citās publiskās vietās, lai garantētu personu un sabiedrības drošību;  2) reģistrēt iesniegumus un informāciju par noziedzīgiem nodarījumiem un citiem likumpārkāpumiem, par notikumiem, kuri apdraud personu vai sabiedrības drošību, un par tajos iesaistītajām personām, savlaicīgi reaģēt uz sniegto informāciju, kā arī nodot kompetentām amatpersonām un institūcijām saņemto informāciju par personu vai sabiedrības drošību apdraudošiem notikumiem (avārijām, ugunsgrēkiem, katastrofām, stihiskām nelaimēm un citiem gadījumiem);  4) saskaņā ar likuma prasībām veikt izmeklēšanu, nodrošināt noteiktā kārtībā kriminālistikas speciālistu piedalīšanos izmeklēšanas darbībās, veikt nepieciešamos operatīvās meklēšanas un citus likumā noteiktos pasākumus, lai atklātu, pārtrauktu un novērstu noziedzīgus nodarījumus, konstatētu un meklētu personas, kuras tos izdarījušas vai kuras slēpjas no izmeklēšanas un tiesas, izvairās no kriminālsoda izciešanas vai ir bezvēsts prombūtnē, kā arī lai konstatētu cilvēku personību un identificētu līķus.  Likuma “Par policiju” 12. panta pirmās daļas 2. un 14. punkts noteic, ka policijas darbiniekam, pildot viņam uzliktos pienākumus atbilstoši dienesta kompetencei, ir tiesības:  2) pārbaudīt personām, kuras tiek turētas aizdomās par likumpārkāpumu izdarīšanu, personību apliecinošos dokumentus, kā arī citus dokumentus, kas nepieciešami to tiesību normu ievērošanas pārbaudei, kuru izpildes kontrole un uzraudzība uzdota policijai;  14) reģistrēt, iegūt pirkstu nospiedumus, citus personu identifikācijai nepieciešamos datus un skaņu ierakstus, fotografēt un filmēt aizturētas, aizdomās turētas, apsūdzētas, notiesātas personas, kā arī personas, kuras izdarījušas citus likumpārkāpumus, ja tās apzināti pretojas personības noskaidrošanai.  Savukārt likuma “Par policiju” 14.1 pirmās daļas 3. punkts paredz Valsts policijai tiesības policijas resoriskās pārbaudes ietvaros noskaidrot tāda cilvēka personību, kurš nespēj sniegt ziņas par sevi, vai identificētu neatpazīta cilvēka līķi.  Tātad jau pašlaik Valsts policijai ir noteikti nosacījumi (pildot ar likumu uzliktos uzdevumus un savas kompetences ietvaros) un kritēriji (personai ir piešķirts statuss kriminālprocesa ietvaros, proti, persona ir izdarījusi likumpārkāpumu un pretojas personības noskaidrošanai; persona nespēj sniegt ziņas par sevi; ir nepieciešams identificēt neatpazīta cilvēka līķi), kad tā ar piešķirtajām tiesībām un ar rīcībā esošajiem rīkiem (piemēram, informācijas sistēmas) var pārbaudīt attiecīgās personas identitāti.  Piemērām, Biometrijas datu apstrādes sistēmas likums un DNS nacionālās datu bāzes izveidošanas un izmantošanas likums, paredz kompetentām iestādēm tiesības izmantot biometrijas datu apstrādes sistēmu un DNS nacionālo datu bāzi, noziedzīgu nodarījumu atklāšanā, pazudušu personu meklēšanā, neatpazītu līķu identificēšanā, lai noteiktu personu identitāti, kā arī, lai novērstu svešas identitātes izmantošanu atbilstoši likumā “Par policiju” policijas darbiniekiem deleģētajiem uzdevumiem un tiesībām un saskaņā ar attiecīgo procesu reglamentējošajiem tiesību aktiem.  Ņemot vērā Eiropas Savienības dalībvalstīs (turpmāk – dalībvalsts) pieaugošo migrāciju, ir nepieciešama efektīva informācijas apmaiņa starp dalībvalstīm, lai risinātu problēmas tādās jomās kā migrācijas pārvaldība, dalībvalstu ārējo robežu integrēta pārvaldība, cīņa pret terorismu un pārrobežu noziedzība.  Lai labāk aizsargātu dalībvalstu ārējās robežas, uzlabotu migrācijas pārvaldību un pastiprinātu iekšējo drošību visu pilsoņu labā, informācijas pārvaldību dalībvalstīs var padarīt efektīvāku un iedarbīgāku, un tā ir jāpadara efektīvāka un iedarbīgāka, pilnībā ievērojot pamattiesības, jo īpaši tiesības uz personas datu aizsardzību. Dalībvalstu līmenī jau pastāv vairākas informācijas sistēmas, un pašlaik tiek izstrādātas vēl citas sistēmas, lai robežsargiem un imigrācijas un tiesībaizsardzības iestāžu amatpersonām sniegtu attiecīgo informāciju par personām. Lai šis atbalsts būtu efektīvs, dalībvalstu informācijas sistēmu sniegtajai informācijai jābūt pilnīgai, precīzai un ticamai. Valstu iestādes saskaras ar sarežģītu, atšķirīgi pārvaldītu informācijas sistēmu struktūru. Turklāt datu pārvaldības arhitektūra robežu un drošības jomā ir sadrumstalota, jo informācija tiek saglabāta atsevišķās sistēmās, kuras nav savā starpā savienotas. Tas rada “neredzamās zonas”. Rezultātā dažādās informācijas sistēmas, kas darbojas dalībvalstu līmenī, pašlaik nav sadarbspējīgas, proti, tās nespēj apmainīties ar datiem un informāciju tā, lai iestāžu un kompetento amatpersonu rīcībā būtu nepieciešamā informācija, kad tā nepieciešama. Dalībvalstu līmeņa informācijas sistēmu sadarbspēja var būtiski palīdzēt likvidēt pašreizējās “neredzamās zonas”, kas pieļauj to, ka personas, tostarp tādas, kuras, iespējams, ir iesaistītas teroristu darbībās, var tikt reģistrētas dažādās savstarpēji nesavienotās datubāzēs un ar dažādiem pseidonīmiem.  Regulas 2019/818 un Regulas 2019/817 jeb sistēmu sadarbspējas ieviešanas vispārējais mērķis ir uzlabot Šengenas ārējo robežu pārvaldību un sniegt ieguldījumu dalībvalstu iekšējā drošībā. Sadarbspējas mērķi paredz:  - nodrošināt, ka robežsargiem, tiesībaizsardzības iestāžu darbiniekiem, imigrācijas dienestu darbiniekiem un tiesu iestāžu darbiniekiem ir ātra, vienota, sistemātiska un kontrolēta pieeja informācijai, kura tiem ir nepieciešama, lai veiktu uzticētos uzdevumus;  - sniegt iespēju noteikt vairākas identitātes, kuras saistītas ar vienu un to pašu biometrisko datu kopumu, kas, no vienas puses, nodrošinātu pareizu *bona fide* personu identifikāciju, savukārt, no otras puses, palīdzētu cīnīties ar identitātes viltošanas gadījumiem;  - atvieglot policijas iestāžu darbu saistībā ar trešo valstu pilsoņu identifikāciju dalībvalsts teritorijā;  - atvieglot un vienkāršot tiesībaizsardzības iestāžu pieeju datu meklēšanai informācijas sistēmās nolūkā novērst, atklāt un izmeklēt teroristu nodarījumus vai citus smagus noziedzīgus nodarījumus.  Ar Regulu 2019/818 un Regulu 2019/817 tiek izveidots satvars sadarbspējas nodrošināšanai starp ieceļošanas/izceļošanas sistēmu (IIS), vīzu informācijas sistēmu (VIS), Eiropas ceļošanas informācijas un atļauju sistēmu (ETIAS), *Eurodac*, Šengenas Informācijas sistēmu (SIS) un Eiropas Sodāmības reģistru informācijas sistēmu trešo valstu valstspiederīgajiem (ECRIS\_TCN).  Regula 2019/818 un Regula 2019/817 paredz arī satvaru personu identitātes verificēšanai un personu identificēšanai.  Regulas 2019/818 un Regulas 2019/817 20.pants noteic, ka piekļuvi kopējam identitātes repozitorijam, personas identifikācijas nolūkos, izmantojot konkrētās personas biometrijas datus, kas iegūti tiešā veidā personas identitātes pārbaudes laikā, ar nosacījumu, ka tā tiek veikta minētās personas klātbūtnē, var veikt policija, ja to ir pilnvarojusi valsts ar leģislatīviem pasākumiem un ir iestājies kāds no šādiem apstākļiem:  1) policija nespēj identificēt personu, jo trūkst ceļošanas dokumenta vai cita ticama dokumenta, kas apliecinātu personas identitāti;  2) ir šaubas par attiecīgās personas sniegtajiem identitātes datiem;  3) ir šaubas par attiecīgās personas iesniegtā ceļošanas dokumenta vai cita ticama dokumenta autentiskumu;  4) ir šaubas par ceļošanas dokumenta vai cita ticama dokumenta turētāja identitāti;  5) persona nespēj vai atsakās sadarboties.  Savukārt minētajiem apstākļiem ir jāatbilst Regulas 2019/818 un Regulas 2019/817 2. panta 1. punkta b) un c) apakšpunktā minētajiem mērķiem, proti:  b) panākt nelikumīgas imigrācijas novēršanu un apkarošanu;  c) panākt augstu drošības līmeni dalībvalstu brīvības, drošības un tiesiskuma telpā, tostarp sabiedriskās drošības un sabiedriskās kārtības uzturēšanā un drošības saglabāšanā dalībvalstu teritorijās.  Papildus Regulas 2019/818 un Regulas 2019/817 20. pants noteic, ka dalībvalstīm ir jāizvairās no jebkādas trešo valstu valstspiederīgo diskriminācijas.  Regulas 2019/818 un Regulas 2019/817 20. pants arī noteic, ka policija var aplūkot Regulas 18. panta 1. punktā minētos datus, proti, uzvārdu, vārdus, dzimšanas datumu, dzimšanas vietu (pilsēta un valsts), valstspiederību vai valstspiederības; dzimumu, iepriekšējos vārdus, pseidonīmus vai pieņemtos vārdus, ja tādi ir pieejami, kā arī informāciju par ceļošanas dokumentiem, ja tāda ir pieejama. Gadījumā, ja personas biometriskie dati nav izmantojami, vai, ja vaicājums uz šo datu pamata neizdodas, vaicājumu veic, izmantojot personas identitātes datus apvienojumā ar ceļošanas dokumenta datiem, vai izmantojot identitātes datus, kurus sniegusi minētā persona.  Regulas 2019/818 un Regulas 2019/817 20. pants noteic, ka, ja policija ir pilnvarota ar valsts leģislatīviem pasākumiem, tā kopējā identitātes repozitorijā var ievadīt personu biometriskos datus nolūkā identificēt nezināmas personas, kuras nespēj sevi identificēt, vai neidentificētas cilvēku mirstīgās atliekas dabas katastrofas, nelaimes gadījuma vai teroristu uzbrukuma gadījumā.  Regulas 2019/818 un Regula 2019/817 40. apsvērumā noteikts, ka ar regulām tiek noteiktas jaunas datu apstrādes darbības, kuru mērķis ir pareizi identificēt attiecīgās personas. Tā ir iejaukšanās personas pamattiesībās, kas tiek aizsargātas ar Eiropas Savienības Pamattiesību hartas 7. un 8. pantu. Tā kā efektīva Eiropas Savienības informācijas sistēmu īstenošana ir atkarīga no pareizas attiecīgo personu identifikācijas, šāda iejaukšanās ir pamatota ar tiem pašiem mērķiem, kuru dēļ katra no šīm sistēmām ir izveidota, proti, ar efektīvu Savienības robežu pārvaldību, Savienības iekšējo drošību un Savienības patvēruma un vīzu politikas efektīvu īstenošanu. Savukārt 79. apsvērums noteic, ka šī regula atbilst Eiropas Savienības Pamattiesību hartā atzītajām pamattiesībām un principiem un būtu jāpiemēro saskaņā ar minētajām tiesībām un principiem.  Līdz ar Eiropas Parlamenta un Padomes 2016. gada 27. aprīļa direktīvu (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes pamatlēmumu 2008/977/TI (turpmāk – Policijas direktīva), darbības nodrošināšanas nepieciešamību, 2019. gada 5. augustā stājās spēkā likums “Par fizisko personu datu apstrādi kriminālprocesā un administratīvā pārkāpuma procesā”, kas ievieš Policijas direktīvas prasības fizisko personu aizsardzībai attiecībā uz personas datu apstrādi, ko kompetentās iestādes veic, lai novērstu, atklātu, izmeklētu noziedzīgus nodarījumus vai sauktu pie atbildības par tiem, vai izpildītu kriminālsodus, tostarp lai pasargātu no draudiem sabiedriskajai drošībai un tos novērstu.  Regulas 2019/818 un Regulas 2019/817 20. pants paredz dalībvalstīm iespēju piekļūt kopējam identitātes repozitorijam (CIR) vienīgi personas identifikācijas nolūkā. Ir atzīmējams, ka CIR viens no tehniskajiem komponentiem, kas nodrošina ieceļošanas/izceļošanas sistēmas (IIS), vīzu informācijas sistēmas (VIS), Eiropas ceļošanas informācijas un atļauju sistēmas (ETIAS), Eurodac, Šengenas Informācijas sistēmas (SIS) un Eiropas Sodāmības reģistru informācijas sistēmas trešo valstu valstspiederīgajiem (ECRIS-TCN) sadarbspēju. Ar CIR izveido individuālu personas datni par katru personu, kas reģistrēta IIS, VIS, ETIAS, Eurodac vai ECRIS-TCN, lai atvieglotu minētajās sistēmās reģistrēto personu pareizu identifikāciju saskaņā ar Regulas 2019/818 un Regulas 2019/817 20. pantu un atvieglotu un racionalizētu kompetento iestāžu un Eiropola piekļuvi IIS, VIS, ETIAS un Eurodac, ja tas vajadzīgs, lai novērstu, atklātu vai izmeklētu teroristu nodarījumus vai citus smagus noziedzīgus nodarījumus.  Tātad būtībā CIR ir tehnisks rīks, kas tika izveidots, lai maksimāli atvieglotu dalībvalstu kompetentajām iestādēm personu identifikācijas procesu, apvienojot vienā informācijas sistēmā vairākas jau pastāvošās informācijas sistēmas.  Pašlaik attiecīgās personas identitāte tiek noskaidrota ar minēto sistēmu (IIS, VIS, SIS, ETIAS, Eurodac un ECRIS-TCN) starpniecību, veicot vaicājumus tajās atbilstoši prasībām, kas ir noteiktas minēto sistēmu darbību regulējošajos normatīvajos aktos. Būtībā tas nozīmē, ka jau tagad attiecīgajos gadījumos notiek personu identitātes pārbaude minētajās sistēmās, ievērojot dalībvalsts un nacionālajos tiesību aktos Valsts policijai noteikto kompetenci un uzdevumus, tādējādi nodrošinot, ka personu identifikācija notiek stingri noteiktajos gadījumos un atbilstoši konkrētiem mērķiem un kritērijiem.  Savukārt biometrijas datu pārbaude CIR tiks veikta ar mērķi ātri un ticami pārbaudīt konkrētos datus personas identitātes pārbaudei, veicot vienu pieprasījumu minētajās informācijas sistēmās, proti, pieprasījums tiek veikts IIS, VIS, SIS, ETIAS, Eurodac un ECRIS-TCN vienlaikus. Tādējādi, nodrošinot datu maksimālu aizsardzību un, izvairoties no nevajadzīgas datu apstrādes vai dublēšanas. Ar sistēmu sadarbspējas ieviešanu, personas dati automātiski tiks salīdzināti vai verificēti starp dažādām sistēmām un automatizēti tiks konstatēta atbilstība ar biometriskajām veidnēm, atvieglojot salīdzināšanu, kas paaugstinās datu identifikācijas precizitāti.  Piemērām, Šengenas informācijas sistēmas darbības likums un uz tā pamata izdotie Ministru kabineta 2007. gada 18. septembra noteikumi Nr. 639 “Kārtība, kādā iekļauj, labo un dzēš ziņojumus Šengenas informācijas sistēmā, kā arī nodrošina papildinformācijas pieejamību *SIRENE* Latvijas birojam, un kārtība, kādā institūcijas un iestādes apmainās ar papildinformāciju” (turpmāk – noteikumi Nr. 639) nosaka kārtību, kādā sistēmā iekļaujami, labojami un dzēšami ziņojumi, nodrošināma papildinformācijas pieejamība *SIRENE* Latvijas birojam (turpmāk – *SIRENE* birojs), kā arī kārtību, kādā institūcijas un iestādes apmainās ar papildinformāciju, izmantojot Šengenas informācijas sistēmu (SIS). Šengenas informācijas sistēmas darbības likuma mērķis ir nodrošināt SIS izmantošanu sabiedriskās kārtības un drošības stiprināšanai dalībvalstīs. Minētā likuma 7. pants noteic, konkrētas iestādes, procesu un mērķi, kādā tiek (amatpersona) pieņemts lēmums par ziņojuma iekļaušanu sistēmā.  Savukārt Ministru kabineta 2020. gada 20. janvāra noteikumos Nr. 41 “Noteikumi par integrētajā iekšlietu informācijas sistēmā iekļaujamām ziņām personas, mantas vai dokumenta atrašanās vietas vai cilvēka personības noskaidrošanai vai neatpazīta cilvēka līķa identificēšanai” (turpmāk – noteikumi Nr. 41), kas ir pielāgoti SIS, pamatojoties uz Kriminālprocesa likuma, Operatīvās darbības likumam, Administratīvās atbildības likumam un likumam “Par policiju” (policijas resoriskās pārbaude) nosaka integrētajā iekšlietu informācijas sistēmā (IIIS) iekļaujamās ziņas, ziņu apjomu, ziņu iekļaušanas pamatu un mērķi, kā arī ziņu iekļaušanas, izmantošanas un dzēšanas kārtību personas, mantas vai dokumenta atrašanās vietas noskaidrošanai; IIIS iekļaujamo ziņu apjomu, ziņu iekļaušanas pamatu un mērķi, kā arī ziņu iekļaušanas, izmantošanas un dzēšanas kārtību tāda cilvēka personības noskaidrošanai, kurš nespēj sniegt ziņas par sevi, vai neatpazīta cilvēka līķa identificēšanai, veicot policijas resorisko pārbaudi; iestādes, kurām ir piešķirama piekļuve sistēmā iekļautajām ziņām; amatpersonu rīcību, konstatējot personas, mantas vai dokumenta atrašanās vietu, noskaidrojot tāda cilvēka personību, kurš nespēj sniegt ziņas par sevi, vai identificējot neatpazīta cilvēka līķi, par kuru sistēmā ir iekļautas ziņas.  Vēlamies norādīt, ka, lai īstenotu Eiropas Parlamenta un Padomes 2018. gada 28. novembra regulas (ES) 2018/1862 par Šengenas Informācijas sistēmas (*SIS*) izveidi, darbību un izmantošanu policijas sadarbībā un tiesu iestāžu sadarbībā krimināllietās un ar ko groza un atceļ Padomes Lēmumu 2007/533/TI un atceļ Eiropas Parlamenta un Padomes Regulas (EK) Nr. 1986/2006 un Komisijas Lēmumu 2010/261/ES, Eiropas Parlamenta un Padomes 2018. gada 28. novembra regulas (ES) 2018/1860 par Šengenas informācijas sistēmas izmantošanu to trešo valstu valstspiederīgo atgriešanai, kuri dalībvalstīs uzturas nelikumīgi un Eiropas Parlamenta un Padomes 2018. gada 28. novembra regulas (ES) 2018/1861 par Šengenas Informācijas sistēmas (*SIS*) izveidi, darbību un izmantošanu robežpārbaužu jomā un ar kuru groza Konvenciju, ar ko īsteno Šengenas nolīgumu, un groza un atceļ Regulu (EK) Nr. 1987/2006 prasības tika izstrādāts likumprojekts “Grozījumi Šengenas informācijas sistēmas darbības likumā” (*Nr. 869/Lp13*) un grozījumi noteikumos Nr. 639 (*20.05.2021. VSS-454, prot. Nr. 19 10.§)*.  Regulas Nr. 2019/818 un regulas Nr. 2019/817 26. panta 1. punkta a) apakšpunkts noteic, ka lai veiktu atšķirīgu identitāšu manuālu verifikāciju, kas minēta regulas Nr. 2019/818 un regulas Nr. 2019/817 29. pantā, piekļuvi 34. pantā minētajiem datiem, kas tiek glabāti vairāku identitāšu detektorā (*MID)*, piešķir tās dalībvalsts *SIRENE* birojam, kura izveido vai atjaunina brīdinājumu saskaņā ar Regulu (ES) 2018/1862. Savukārt regulas Nr. 2019/818 un regulas Nr. 2019/817 29. panta 2. punkts citastarp noteic, ka par atšķirīgu identitāšu manuālu verifikāciju identitātes apstiprinājuma datnē atbildīgā iestāde ir ziņojumu izveidojušās dalībvalsts *SIRENE* birojs, ja ir izveidota saikne uz datiem, kas ir ietverti ziņojumā[..] un 3. punkts cistastarp noteic, ka par atšķirīgu identitāšu manuālu verifikāciju atbildīgajai iestādei ir piekļuve saistītajiem datiem, kas ietverti attiecīgajā identitātes apstiprinājuma datnē, un identitātes datiem, uz kuriem ir saikne *CIR* un – vajadzības gadījumā – *SIS*. Tā novērtē atšķirīgās identitātes nekavējoties[..].  Tādējādi atbilstoši likumā “Par policiju” policijas amatpersonai noteiktajām tiesībām un pienākumiem, amatpersona var veikt vaicājumu CIR, proti, ievadīt datus integrētajā iekšlietu informācijas sistēmā atbilstoši attiecīgajiem mērķiem, rezultātā saņemot ziņojumu, vai ir sakritība CIR. Pēc vispusīgās datu pārbaudes Latvijas *SIRENE* birojs tikai nepieciešamības gadījumā varēs sniegt papildu datus pēc attiecīgā pieprasījuma.  Savukārt Biometrijas datu apstrādes likuma 2. pants noteic, ka likuma mērķis ir nodrošināt vienotas biometrijas datu apstrādes sistēmas izveidi, lai varētu noteikt fizisko personu identitāti, kā arī novērst svešas identitātes izmantošanu. Minētā likuma 5. pants noteic gadījumus, kādos gadījumos un, ar kādu mērķi biometrijas datu apstrādes sistēmā pašlaik iekļauj biometrijas datus.  Norādām, ka no minētā izriet, ka Valsts policija personu identifikāciju var veikt tikai, lai sasniegtu konkrētu mērķi, kas nedrīkst pārsniegt regulas Nr. 2019/818 un regulas Nr. 2019/817 2. panta 1. punktā minētos mērķus, ņemot vērā sistēmas stingro uzraudzības mehānismu.  Kā minēts iepriekš, Valsts policijai ar likuma “Par policiju” 10. pantā noteiktajiem pamatpienākumiem pašlaik ir tiesības atbilstoši likuma “Par policiju” 12. pantam pārbaudīt un noskaidrot tikai aizturētās, aizdomās turētās, apsūdzētās, notiesātās personas, kā arī personas, kura izdarījusi citus likumpārkāpumus, ja tā apzināti pretojas personības noskaidrošanai, identitāti, kā arī aizturēt līdz nodošanai kompetentām iestādēm personas, kas pārkāpušas ārvalstnieku un bezvalstnieku ieceļošanas, uzturēšanās, izceļošanas un tranzīta noteikumu prasības identitāti. Tomēr Regulas 2019/818 un Regulas 2019/817 20. panta 1. punkts paredz iespēju dalībvalstīm atļaut veikt personu identifikāciju arī gadījumos, ja:  1) policijas iestāde nespēj identificēt personu, jo trūkst ceļošanas dokumenta vai cita ticama dokumenta, kas apliecinātu personas identitāti;  2) ir šaubas par attiecīgas personas sniegtajiem identitātes datiem;  3) ir šaubas par attiecīgas personas iesniegtā ceļošanas dokumenta vai cita ticama dokumenta autentiskumu;  4) ir šaubas par ceļošanas dokumenta vai cita ticama dokumenta turētāja identitāti;  5) persona nespēj vai atsakās sadarboties.  Regulas 2019/817 un Regulas 2019/818 20. pantā ir skaidri noteikti personu identifikācijas mērķi un piemērošanas prasības. Tādējādi policijas darbiniekam, veicot personu identifikāciju, būs jāvadās no 20. panta 1. punktā norādītajiem kritērijiem (piemēram, persona uzrāda bojātu ceļošanas dokumentu, kurā nav iespējams izlasīt personas uzvārdu, vai persona nespēj sevi identificēt) kopsakarā ar Regulas 2019/818 un Regulas 2019/817 2. panta 1. punkta b) un c) apakšpunktu, kā arī, ņemot vērā likuma “Par policiju” 3. pantā noteiktos uzdevumus (nosacījumi) un 10. panta pirmās daļas 1., 2. un 4. punktā noteikto kompetenci (nosacījumi), individuāli vērtējot katru konkrētu gadījumu.  Tādējādi saskaņā ar policijas darbību reglamentējošajos normatīvajos aktiem, likumprojekta 2. panta pirmā daļaparedz papildināt likuma “Par policiju” 12. panta pirmo daļu ar 1.1 punktu, nosakot, ka policijas darbiniekam ar likumu noteiktos uzdevumus un, pildot viņam uzliktos pienākumus atbilstoši dienesta kompetencei, ir tiesības veikt personu identifikāciju, ievērojot Regulas 2019/818 un Regulas 2019/817 20. panta 2. un 4. punktu. Papildus nosakot, ka, ja personu identificē atbilstoši Regulas 2019/818 un Regulas 2019/817 20. panta 2. punktam, to veic saskaņā ar likumā noteiktajiem mērķiem, ievērojot Regulas 2019/818 un Regula 2019/817 20. panta 5. punktā noteikto, proti, ka, veicot personu identifikāciju dalībvalstīm jāizvairās no jebkādas trešo valstu valstspiederīgo diskriminācijas, kas izriet  Regulas 2019/818 un Regula 2019/817 5. pantā noteiktā.  Regulas 2019/817 un Regulas 2019/818 45. pants noteic, ka dalībvalstis nodrošina, ka par jebkādu datu nepareizu izmantošanu, datu apstrādi vai datu apmaiņu, kas ir pretrunā šai regulai, piemēro sankcijas saskaņā ar valsts tiesību aktiem. Paredzētās sankcijas ir efektīvas, samērīgas un atturošas.  Nacionālajā līmenī minētais mehānisms ir noteikts likuma “Par fizisko personu datu apstrādi kriminālprocesā un administratīvā pārkāpuma procesā” 32. pantā. Savukārt par personas datu apstrādes pārkāpumiem, personai ir tiesības vērsties Datu valsts inspekcijā.  Minētā regulējuma ietekme uz budžetu nav aprēķināma, jo izmaksas ir atkarīgas no pārbaudāmo personu skaita, konkrēta datu apstrādes apjoma un skaita. Ņemot vērā, ka nav iespējams prognozēt datu apstrādes apjomu un skaitu, attiecīgi nav aprēķināmas ar to saistītās izmaksas.    **3.** Likumprojekta 1. pantā ietverti redakcionāli precizējumi, kas paredz izteikt likuma “Par policiju” 10. panta pirmās daļas 6. punktu jaunā redakcijā, precizējot normu atbilstoši Administratīvās atbildības likumā (pieņemts 2018. gada 25. oktobrī, stājās spēkā 2020. gada 1. jūlijā) lietotajai terminoloģijai.  Likumprojekta 2. panta otrā daļa paredz izteikt likuma “Par policiju” 12. panta pirmās daļas 4. punktu jaunā redakcijā, precizējot normu atbilstoši Administratīvās atbildības likumā lietotajai terminoloģijai.  Ņemot vērā, ka Administratīvās atbildības likums vairs neparedz administratīvo arestu, likumprojekta 2. panta trešā un piektā daļa paredz izslēgt no likuma 12. panta pirmās daļas 6. un 14. punkta vārdus “administratīvi arestētas”.  Likumprojekta 4. pantā ietverti redakcionāli precizējumi, atbilstoši Administratīvās atbildības likumā lietotajai terminoloģijai, kas paredz likuma “Par policiju” 14.1 panta otrajā un trešajā daļā aizstāt vārdu “lieta” ar vārdu “process”.  Likumprojekta 5. panta pirmā daļa paredz redakcionāli precizēt likuma “Par policiju” 19. panta otrās daļas 4. punktu, izsakot to jaunā redakcijā, precizējot normu atbilstoši Administratīvās atbildības likumā lietotajai terminoloģijai.  Savukārt likumprojekta 5. panta otrā daļa paredz precizēt likuma “Par policiju” 19. panta trešo daļu, jo tā  neatbilst Administratīvās atbildības likuma 115. panta trešajai daļai. Likuma “Par policiju” 19. panta otrās daļas 4. punkts noteic, ka pašvaldības policijas pienākumos ietilpst kontrole pār to, kā tiek izpildīti pašvaldību apstiprinātie noteikumi, par kuru pārkāpšanu paredzēta administratīvā atbildība, kā arī naudas sodu uzlikšana par šo noteikumu pārkāpšanu un to piedzīšana. Savukārt minētā panta trešajā daļā paredzēts, ka, ja pašvaldība neveido savu vai kopīgu pašvaldības policiju vai nav deleģējusi pašvaldības policijas uzdevumus citai pašvaldībai, šā panta otrās daļas 4. punktā minēto pienākumu izpilda Valsts policija. Jāņem vērā, ka Administratīvās atbildības likuma 115. panta trešā daļa paredz, ka pašvaldības saistošajos noteikumos paredzēto sodu piemērošanai administratīvā pārkāpuma procesu veic šā panta pirmajā daļā minēto pašvaldību iestāžu amatpersonas, kā arī citas pašvaldības saistošajos noteikumos pilnvarotās pašvaldību iestāžu amatpersonas. Administratīvā pārkāpuma procesu ir tiesīgas veikt arī pašvaldību administratīvās komisijas. No minētā secināms, ka stājoties spēkā Administratīvās atbildības likumam Valsts policija nav tiesīga izpildīt likuma “Par policiju” 19. panta otrās daļas 4. punktā minētos pienākumus – administratīvo sodu uzlikšana par pašvaldības saistošo noteikumu pārkāpšanu un to piedzīšanu. Jāņem vērā, ka gadījumā, ja attiecīgā pašvaldība nebūs izveidojusi savu vai kopīgu pašvaldības policiju vai nebūs deleģējusi pašvaldības policijas uzdevumus citai pašvaldībai, Valsts policija veiks vienīgi kontroli pār to, kā tiek izpildīti pašvaldību saistošie noteikumi, par kuru pārkāpšanu paredzēta administratīvā atbildība, proti, ja, Valsts policijas amatpersona, veicot sabiedriskās kārtības un drošības nodrošināšanu savā apkalpojamajā teritorijā, vienlaikus konstatēs attiecīgās pašvaldības saistošo noteikumu pārkāpumu, tā neveiks administratīvā pārkāpuma procesu un administratīvo sodu piemērošanu par pašvaldību saistošo noteikumu pārkāpšanu, jo tas ir pašvaldību iestāžu amatpersonu vai administratīvo komisiju kompetencē, bet par konstatēto pārkāpumu informēs attiecīgo pašvaldību vai kompetento institūciju. Tādējādi likumprojekta 5. panta otrā daļa paredz papildināt likuma “Par policiju” 19. panta trešo daļu pēc vārda “pienākumu” ar vārdiem “attiecībā uz kontroli pār to, kā tiek izpildīti pašvaldību saistošie noteikumi, par kuru pārkāpšanu paredzēta administratīvā atbildība”.  Likumprojekta 6. pantā ietverti redakcionāli precizējumi, atbilstoši Administratīvās atbildības likumā lietotajai terminoloģijai, kas paredz likuma “Par policiju” 19.1 panta otrās daļas 4. punktā aizstāt vārdu “lieta” ar vārdu “process”.  Norādām, ka minētā regulējuma ieviešanai papildu resursi nebūs nepieciešami, un tas nepalielinās policijas darbinieku noslodzi, kā arī neradīs finansiālo ietekmi uz valsts budžetu un pašvaldību budžetiem. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts policija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz Valsts policijas un pašvaldības policijas darbiniekiem, kuri nodrošina reaģēšanu uz vardarbības ģimenē gadījumiem, kā arī uz konfliktā iesaistītajām personām; par pašvaldības saistošo noteikumu izpildes kompetenci.  Katru gadu Iekšlietu ministrijas integrētās informācijas sistēmas apakšsistēmā “Vienotais notikumu žurnāls” tiek reģistrēti vidēji 8500 notikumi sadaļā “ģimenes konflikts”, no kuriem vidēji 500 gadījumos tiek pieņemts policijas lēmums par nošķiršanu. Tomēr, jānorāda, ka sadaļā “ģimenes konflikts” tiek reģistrēti ne tikai notikumi, kas saistīti ar vardarbību ģimenē. Lielu daļu no minētajā sadaļā “ģimenes konflikts” reģistrētiem notikumiem sastāda sadzīviska rakstura konflikti, kur nepastāv vardarbības draudu risks, un citi tamlīdzīgi gadījumi.  Tāpat likumprojekts attieksies uz datu subjektiem, kuru datu apstrādi nepieciešamības gadījumā veiks Valsts policija. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums, iespējams palielinās Valsts policijai administratīvo slogu, jo policijas darbiniekiem būs jāveic personas datu pārbaude atbilstoši Regulā 2019/818 un Regulā 2019/817 noteiktajām prasībām un kritērijiem. |
| 3. | Administratīvo izmaksu monetārs novērtējums | Ietekme uz administratīvo izmaksu monetāro novērtējumu nav aprēķināms. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ir nepieciešami grozījumi Ministru kabineta 2014. gada 25. marta noteikumos Nr. 161 “Kārtība, kādā novērš vardarbības draudus un nodrošina pagaidu aizsardzību pret vardarbību”, svītrojot aizsargājamās personas vai tās likumiskā pārstāvja rakstveida pieteikumu policijas lēmuma par nošķiršanu pieņemšanai (6.1. apakšpunkts), svītrojot 1. pielikuma I sadaļu “Pieteikums policijas lēmuma par nošķiršanu pieņemšanai”, kā arī grozot 2. pielikumā norādītā Policijas lēmuma par nošķiršanu 6. punkta saturu saskaņā ar likumprojekta 2. pantu. |
| 2. | Atbildīgā institūcija | Valsts policija. |
| 3. | Cita informācija | 1. Saeimā iesniegts likumprojekts “Grozījumi Šengenas informācijas sistēmas darbības likumā” (Nr. 869/Lp13), kas izstrādāts, lai ieviestu regulā 2018/1860, regulā 2018/1861 un regulā 2018/1862 noteiktos pasākumus, kas darbosies kopā, lai nodrošinātu visaptverošu sistēmas darbību un izmantošanu un ziņojumu pieejamību dalībvalstu kompetentajām iestādēm, kā arī Sistēmā ir paredzēts iekļaut ziņojumus par jaunām meklējamo personu un, priekšmetu kategorijām saskaņā ar minētajām regulām.  2. Izskatīts Valsts sekretāru sanāksmē 20.05.2021. (VSS-454), prot. Nr. 19 10.§ Ministru kabineta 2007. gada 18. septembra noteikumi Nr. 639 “Kārtība, kādā iekļauj, labo un dzēš ziņojumus Šengenas informācijas sistēmā, kā arī nodrošina papildinformācijas pieejamību *SIRENE* Latvijas birojam, un kārtība, kādā institūcijas un iestādes apmainās ar papildinformāciju” grozījumi noteikumos Nr. 639, kas izstrādāts, lai precizētu kritērijus Šengenas informācijas sistēmā (turpmāk – sistēma) ievietotās informācijas atbilstības novērtēšanai, jo tiek paplašināta sistēmas pašreizējā piemērošanas joma, ieviešot jaunu ziņojumu kategorijas;  3. Tiks izstrādāti grozījumi Ministru kabineta 2020. gada 20. janvāra noteikumos Nr. 41 “Noteikumi par integrētajā iekšlietu informācijas sistēmā iekļaujamām ziņām personas, mantas vai dokumenta atrašanās vietas vai cilvēka personības noskaidrošanai vai neatpazīta cilvēka līķa identificēšanai” precizējot tos atbilstoši likumprojektā “Grozījumi Šengenas informācijas sistēmas darbības likumā” paredzētajām jaunajām ziņojumu par meklējamo personu un priekšmetu kategorijām un ar to apstrādi noteiktajām prasībā. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1. Eiropas Parlamenta un Padomes 2019. gada 20. maija Regula (ES) 2019/817, ar ko izveido satvaru ES informācijas sistēmu sadarbspējai robežu un vīzu jomā un groza Eiropas Parlamenta un Padomes Regulas (EK) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 un (ES) 2018/1861 un Padomes Lēmumus 2004/512/EK un 2008/633/TI.  2. Eiropas Parlamenta un Padomes 2019. gada 20. maija Regula (ES) 2019/818, ar ko izveido satvaru ES informācijas sistēmu sadarbspējai policijas un tiesu iestāžu sadarbības, patvēruma un migrācijas jomā un groza Regulas (ES) 2018/1726, (ES) 2018/1862 un (ES) 2019/816. |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019. gada 20. maija Regula (ES) 2019/818, ar ko izveido satvaru ES informācijas sistēmu sadarbspējai policijas un tiesu iestāžu sadarbības, patvēruma un migrācijas jomā un groza Regulas (ES) 2018/1726, (ES) 2018/1862 un (ES) 2019/816 (turpmāk – Regula 2019/818). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 20. panta 1. punkts | Īstenots ar likumprojekta 2. panta pirmo daļu (likuma “Par policiju”12. panta pirmās daļas 1.1 punkts,). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 2. punkts | Īstenots ar likumprojekta 2. panta pirmo daļu (likuma “Par policiju” 12. panta pirmās daļas 1.1 punkts; 3. panta 10. punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 3. punkts | Īstenots ar likumprojekta 2. panta pirmo daļu (likuma “Par policiju” 12. panta pirmās daļas 1.1 punkts) | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 4. punkts | Īstenots ar likuma 12. panta pirmo daļu (likuma “Par policiju” 12. panta pirmās daļas 1.1 punkts; 14.1 panta pirmās daļas 3. punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 5. punkts | Īstenots ar likumprojekta 2. panta pirmo daļu (likuma “Par policiju” 12. panta pirmās daļas 1.1 punkts, 14. punkts; 3. panta 10. punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 6. punkts | Īstenots ar likuma 12. panta pirmo daļu (likuma “Par policiju” 12. panta pirmās daļas 1.1 punkts; 14.1 panta pirmās daļas 3. punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 45. pants | Likuma “Par fizisko personu datu apstrādi kriminālprocesā un administratīvā pārkāpuma procesā” 32. pants. | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | Regulas 2019/818 20. panta 2. punkts noteic, ka, ja iestājas kāds no 1. punktā minētajiem apstākļiem un policijas iestāde ir pilnvarota ar valsts leģislatīviem pasākumiem, kā minēts 5. punktā, tā – vienīgi personas identifikācijas nolūkos – var veikt vaicājumu *CIR*, izmantojot minētās personas biometriskos datus, kuri iegūti tiešā veidā identitātes pārbaudes laikā, ar noteikumu, ka šī procedūra sākta minētās personas klātbūtnē. Regulā paredzētā rīcības brīvība īstenota likumprojekta 2. panta pirmajā daļā (likuma “Par policiju” 12. panta pirmās daļas 1.1punkts), nosakot, ka policijas darbiniekam, pildot viņam uzliktos pienākumus atbilstoši dienesta kompetencei, ir tiesības veikt personu identifikāciju atbilstoši likuma “Par policiju” 3. pantā noteiktajam, ievērojot Regulas 2019/818 un Regulas 2019/817 20. pantu.  Regulas 2019/818 20. panta 4. punkts noteic, ka, ja policijas iestāde ir pilnvarota ar valsts leģislatīviem pasākumiem, kā minēts 6. punktā, tā – vienīgi nolūkā identificēt nezināmas personas, kuras nespēj sevi identificēt, vai neidentificētas cilvēku mirstīgās atliekas dabas katastrofas, nelaimes gadījuma vai teroristu uzbrukuma gadījumā – var veikt vaicājumu *CIR*, izmantojot minēto personu biometriskos datus. Regulā 2019/818 paredzētā rīcības brīvība īstenota ar likuma “Par policiju” 14.1panta pirmāsdaļas 3. punktu, nosakot, ka policijai ir tiesības noskaidrot tāda cilvēka personību, kurš nespēj sniegt ziņas par sevi, vai identificētu neatpazīta cilvēka līķi, uzsākot policijas resorisko pārbaudi.  Regulas 2019/818 20. punkta 5. punkts noteic, ka dalībvalstis, kas vēlas izmantot 2. punktā paredzēto iespēju, pieņem valsts leģislatīvos pasākumus. To darot, dalībvalstis ņem vērā, ka ir jāizvairās no jebkādas trešo valstu valstspiederīgo diskriminācijas. Ar šādiem leģislatīviem pasākumiem konkretizē precīzos identifikācijas mērķus atbilstīgi 2. panta 1. punkta b) un c) apakšpunktā minētajiem mērķiem. Minētās dalībvalstis izraugās kompetentās policijas iestādes un nosaka šādu pārbaužu procedūras, nosacījumus un kritērijus.  Regulā 2019/818 paredzētā rīcības brīvība īstenota ar likumprojekta 2. panta pirmo daļu (likuma “Par policiju” 12. panta pirmās daļas 1.1 punkts, 14. punkts; 3.pants; 10. pants), kā arī ar attiecīgo procesu reglamentējošiem tiesību aktiem (piemērām, Kriminālprocesa likums, Operatīvās darbībās likums, utt.).  Regulas 2019/818 20. punkta 6. punkts noteic, ka dalībvalstis, kas vēlas izmantot 4. punktā paredzēto iespēju, pieņem valsts leģislatīvos pasākumus, kuros noteiktas procedūras, nosacījumi un kritēriji.  Regulā 2019/818 paredzētā rīcības brīvība īstenota ar likumprojekta 2. panta pirmo daļu (likuma “Par policiju” 12. panta pirmās daļas 1.1 punkts, 14. punkts; 14.1 panta pirmāsdaļas 3. punkts), kā arī ar attiecīgo procesu reglamentējošiem tiesību aktiem (piemērām, Kriminālprocesa likums, Operatīvās darbībās likums, utt.). | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāropolitiku) projektiem | Sagatavot un iesniegt *eu-Lisa* kompetento iestāžu sarakstu, kas var izmantot un tieši piekļūt sadarbspējas sistēmai atbilstoši Regulas 2019/818 67. panta 1. punktam. | | |
| Cita informācija | Nav. | | |

|  |  |  |
| --- | --- | --- |
| **2.tabula Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Likumprojekts šo jomu neskar. | |
|  | | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Projekts šo jomu neskar | Projekts šo jomu neskar | Projekts šo jomu neskar |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019. gada 20. maija Regulu (ES) 2019/817, ar ko izveido satvaru ES informācijas sistēmu sadarbspējai robežu un vīzu jomā un groza Eiropas Parlamenta un Padomes Regulas (EK) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 un (ES) 2018/1861 un Padomes Lēmumus 2004/512/EK un 2008/633/TI (turpmāk – Regula 2019/817). | | |
|  | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 20. panta 1. punkts | Īstenots ar likumprojekta 2. panta pirmo daļu ( likuma “Par policiju” 12. panta pirmās daļas 1.1 punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 2. punkts | Īstenots ar likumprojekta 2. panta pirmo daļu ( likuma “Par policiju” 12. panta pirmās daļas 1.1 punkts; 3. pants, 10.pants). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 3. punkts | Īstenots ar likumprojekta 2. panta pirmo daļu ( likuma “Par policiju” 12. panta pirmās daļas 1.1 punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 4. punkts | Īstenots ar likumprojekta 12. panta pirmo daļu ( likuma “Par policiju” 12. panta pirmās daļas 1.1 punkts; 14.1panta pirmāsdaļas 3.punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 5. punkts | Īstenots ar likumprojekta 2. panta pirmo daļu ( likuma “Par policiju” “Par policiju” 12. panta pirmās daļas 1.1 punkts, 14. punkts; 3. pants, 10. pants). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Regulas 20. panta 6. punkts | Īstenots ar likumprojekta 12. panta pirmo daļu ( likuma “Par policiju” 12. panta pirmās daļas 1.1 punkts; 14.1 panta pirmāsdaļas 3.punkts). | Atbilst pilnībā | Likumprojekts nesatur stingrākas prasības nekā attiecīgais ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | Regulas 2019/817 20. panta 2. punkts noteic, ka, ja iestājas kāds no 1. punktā minētajiem apstākļiem un policijas iestāde ir pilnvarota ar valsts leģislatīviem pasākumiem, kā minēts 5. punktā, tā – vienīgi personas identifikācijas nolūkos – var veikt vaicājumu *CIR*, izmantojot minētās personas biometriskos datus, kuri iegūti tiešā veidā identitātes pārbaudes laikā, ar noteikumu, ka šī procedūra sākta minētās personas klātbūtnē. Regulā 2019/817 paredzētā rīcības brīvība īstenota likumprojekta 2. panta pirmās daļas 11. punktā (likuma 12. panta pirmās daļas 1.1punkts), nosakot, ka policijas darbiniekam, pildot viņam uzliktos pienākumus atbilstoši dienesta kompetencei, ir tiesības veikt personu identifikāciju, ievērojot Regulas 2019/817 20. pantu.  Regulas 2019/817 20. panta 4. punkts noteic, ka, ja policijas iestāde ir pilnvarota ar valsts leģislatīviem pasākumiem, kā minēts 6. punktā, tā – vienīgi nolūkā identificēt nezināmas personas, kuras nespēj sevi identificēt, vai neidentificētas cilvēku mirstīgās atliekas dabas katastrofas, nelaimes gadījuma vai teroristu uzbrukuma gadījumā – var veikt vaicājumu *CIR*, izmantojot minēto personu biometriskos datus. Regulā 2019/817 paredzētā rīcības brīvība īstenota ar likuma “Par policiju” 14.1 panta pirmāsdaļas 3. punktu nosakot, ka policijai ir tiesības noskaidrot tāda cilvēka personību, kurš nespēj sniegt ziņas par sevi, vai identificētu neatpazīta cilvēka līķi, uzsākot policijas resorisko pārbaudi.  Regulas 2019/817 20. panta 5. punkts noteic, ka dalībvalstis, kas vēlas izmantot 2. punktā paredzēto iespēju, pieņem valsts leģislatīvos pasākumus. To darot, dalībvalstis ņem vērā, ka ir jāizvairās no jebkādas trešo valstu valstspiederīgo diskriminācijas. Ar šādiem leģislatīviem pasākumiem konkretizē precīzos identifikācijas mērķus atbilstīgi 2. panta 1. punkta b) un c) apakšpunktā minētajiem mērķiem. Minētās dalībvalstis izraugās kompetentās policijas iestādes un nosaka šādu pārbaužu procedūras, nosacījumus un kritērijus.  Regulā 2019/817 paredzētā rīcības brīvība īstenota ar likumprojekta 2. panta pirmo daļu ( likuma “Par policiju” 12. panta pirmās daļas 1.1 punkts, 14. punkts; 3. pants, 10. pants), kā arī ar attiecīgo procesu reglamentējošiem tiesību aktiem (piemērām, Kriminālprocesa likums, Operatīvās darbībās likums, utt.).  Regulas 2019/817 20. panta 6. punkts noteic, ka dalībvalstis, kas vēlas izmantot 4. punktā paredzēto iespēju, pieņem valsts leģislatīvos pasākumus, kuros noteiktas procedūras, nosacījumi un kritēriji.  Regulā 2019/817 paredzētā rīcības brīvība īstenota ar likumprojekta 2. panta pirmo daļu ( likuma “Par policiju” 12. panta pirmās daļas 1.1 punkts, 14. punkts; 14.1 panta pirmāsdaļas 3. punkts), kā arī ar attiecīgo procesu reglamentējošiem tiesību aktiem (piemērām, Kriminālprocesa likums, Operatīvās darbībās likums, utt.). | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Sagatavot un iesniegt *eu-Lisa* kompetento iestāžu sarakstu, kas var izmantot un tieši piekļūt sadarbspējas sistēmai atbilstoši Regulas 2019/817 67. panta 1. punktam. | | |
| Cita informācija | Nav | | |

|  |  |
| --- | --- |
| **2.tabula Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem Pasākumi šo saistību izpildei** | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Projekts šo jomu neskar. |
|  | |
| A | B |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde |
| Projekts šo jomu neskar | Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē 2021. gada 18. martā tika publicēts Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību līdz 2021. gada 1. aprīlim izteikt savu viedokli par likumprojektu.  Sabiedrība informēta par likumprojekta izstrādi, sabiedrības līdzdalības ietvaros likumprojektu publicējot Iekšlietu ministrijas tīmekļvietnē sadaļā "Sabiedrības līdzdalība" un Valsts kancelejas tīmekļvietnē sadaļā "Ministru kabineta diskusiju dokumenti". |
| 2. | Sabiedrības līdzdalība projekta izstrādē | Likumprojektam tika nodrošināta sabiedrības līdzdalība 2021. gada 18. martā paziņojumu, ievietojot Iekšlietu ministrijas tīmekļa vietnē https://[www.iem.gov.lv](http://www.iem.gov.lv) sadaļā “Sabiedrības līdzdalība”, apakšsadaļā “Diskusiju dokumenti”.  Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam jebkurš sabiedrības pārstāvis varēja līdzdarboties Noteikumu projekta izstrādē, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Sabiedrības līdzdalības rezultātā viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru.  Likumprojekts neparedz jaunu institūciju veidošanu, kā arī netiks likvidētas vai reorganizētas esošās institūcijas. Likumprojekts tiks realizēts esošo cilvēkresursu ietvaros. |
| 3. | Cita informācija | Likumprojekta normas Iekšlietu ministrija īstenos piešķirto valsts budžeta līdzekļu ietvaros. |

Iekšlietu ministre M. Golubeva

Brūvere, 67829574

[iveta.bruvere@vp.gov.lv](mailto:iveta.bruvere@vp.gov.lv)

Valaine, 29407156

[iveta.valaine@vp.gov.lv](mailto:liga.vijupe@pmlp.gov.lv)

v\_sk. = 7618